初二日苦熱
作者：楊萬里
朝代：宋

paragraphs: 人言長江無六月，我言六月無長江。
只今五月已如許，六月更來何可當。
船倉周圍各五尺，且道此中底寬窄。
上下東西與南北，一面是水五面日。
日光煮水復成湯，此外何處能清涼。
掀篷更無風半點，揮扇只有汗如漿。
吾曹避暑自無處，飛蠅投吾求避暑。
吾不解飛且此住，飛蠅解飛不飛去。